钦定古今图书集成/明伦汇编/交谊典/第044卷 > 《君莫夸少年一首赠余光远》戴表元
## 钦定古今图书集成/明伦汇编/交谊典/第044卷 > 《君莫夸少年一首赠余光远》戴表元

‘君莫夸少年，与我惫者疏。我亦尝少年，少年君不如。
谈谐今已忘，犹有少年馀。东南山水国，早得飞长裾。
春园虎丘树，夏槛玉泉鱼。吴妍与楚艳，过眼日千车。
当此秋气凄，游子易欷歔。我时未更事，意气益发舒。
出门有佳侣，遇胜不得虚。惟忧日晷短，当去亦踌蹰。
官曹人所厌，高士不肯居。平生纵观处，最在客南徐’。
姻党四面集，彩衣拥安舆。停觥待淮蟹，醇甘逮僮胥。
道路无此愿，此愿胜乡闾。自从秣陵归，郁郁不得摅。
三间风雨屋，僻在荒林墟。非君好事者，谁能至吾庐。
今来建溪上，逢君屡相于。行藏且勿问，人世有乘除。
旧狂吾已悔，新锐君当袪。男儿不用世，资身在犁鉏。
临风赠君别，劝君惜居诸。劝君重桑梓，劝君重名誉。
岁晚未相忘，频寄山中书。